નવી દિલ્હી: ગુડ્સ એન્ડ સર્વિસ ટેક્સ એપ્રિલ-૨૦૧૭થી લાગુ થાય તેવી શક્યતા ખૂબ ઓછી છે તેમ છતાં એપ્રિલ-૨૦૧૭ બાદ ગમે ત્યારે તેની અમલવારી થઇ શકે છે, જેની કવાયતના ભાગરૂપે કેન્દ્ર સરકાર અને રાજ્ય સરકારના કર્મચારીઓ અને અધિકારીઓને પાછલા બે-ત્રણ મહિનાથી ટ્રેનિંગ આપવાનું શરૂ કરી દેવાયું છે. એક અંદાજ મુજબ ૭૦ ટકાથી વધુ અધિકારી અને કર્મચારીઓને ટ્રેનિંગ અપાઇ ચૂકી છે. નેશનલ એકેડેમી ઓફ કસ્ટમ અને નાર્કોટિક્સે ૬૦ હજાર અધિકારીઓમાંથી ૪૪,૨૫૯ અધિકારીઓને ટ્રેનિંગ આપી દીધી છે. આ અધિકારીઓની જીએસટી લાગુ કરવામાં મહત્ત્વપૂર્ણ ભૂમિકા સાબિત થઇ શકે છે. ઉલ્લેખનીય છે કે કેન્દ્ર સરકારે એકેડેમી ઓફ કસ્ટમ અને નાર્કોટિક્સ વિભાગને ટ્રેનિંગ આપવાની જવાબદારી સોંપી હતી. દરમિયાન રાજ્ય સરકારના કોમર્શિયલ ટેક્સ ડિપાર્ટમેન્ટ દ્વારા પણ અધિકારીઓને ટ્રેનિંગ અપાઇ રહી છે.